CBG พุ่ง 4% ลุ้นกำไร Q3/60 ทำนิวไฮ ฟาก โบรกฯ แนะซื้อ อัพเป้าเพิ่มเป็น 88 บ.
CBG พุ่ง 4% ลุ้นกำไร Q3/60 ทำนิวไฮ หลังยอดขายใน-ตปท.โตกระฉูด ล่าสุด ณ เวลา 16.07 น. อยู่ที่ 77.75 บาท บวก 3 บาท หรือ 4.01% สูงสุดที่ 78.50 บาท ต่ำสุดที่ 74.50 บาท ด้วยมูลค่าซื้อขาย 954.76 ล้านบาท ด้าน บล.กรุงศรี แนะซื้อ อัพเป้าเพิ่มเป็น 88 บาท จาก 80 บาท
22 ก.ย. 2560

ผู้สื่อข่าวรายงานว่า ราคาหุ้นบริษัท คาราบาวกรุ๊ป จำกัด (มหาชน) หรือ CBG ล่าสุด ณ เวลา 16.07 น. อยู่ที่ 77.75 บาท บวก 3 บาท หรือ 4.01% สูงสุดที่ 78.50 บาท ต่ำสุดที่ 74.50 บาท ด้วยมูลค่าซื้อขาย 954.76 ล้านบาท ขณะที่ดัชนีตลาดหุ้นโดยรวมลบ 0.38%

ทั้งนี้ บล.กรุงศรี ระบุในบทวิเคราะห์ แนะนำซื้อ CBG พร้อมปรับเป้าขึ้นเป็น 88 บาท จากเดิม 80 บาท โดยคาดกำไรสุทธิไตรมาส 3/60 จะเพิ่มขึ้นทำสถิติสูงสุดเป็นประวัติการณ์ จากแรงหนุนของยอดขายในประเทศที่เพิ่มขึ้นสวนทางตลาด ขณะที่ยอดขายในจีนเพิ่มขึ้นต่อเนื่อง และ อังกฤษมียอดขายเพิ่มขึ้นกว่า 3 เท่าตัว จาก 1 ล้านกระป๋องในไตรมาส 2/60 เป็นประมาณ 3 ล้านกระป๋อง